**НАЦИОНАЛНА ПРОГРАМА ЗА ЕНЕРГИЙНА ЕФЕКТИВНОСТ НА МНОГОФАМИЛНИ**

**ЖИЛИЩНИ СГРАДИ**

**СТЪПКИ ЗА КАНДИДАТСТВАНЕ**

За да отговаря на условията за допустимост, етажната собственост следва да извърши следните действия:

1. **Покана за свикване на Общо събрание на собствениците на етажната собственост /по образец/.** Поканата се залепя на информационното табло на входа/входовете, или на друго видно място. Поканата се поставя **МИНИМУМ 7 ДНИ** преди провеждане на самото събрание от домоуправителя или лицата, които свикват общото събрание. Ако са повече от един вход, поканата се поставя във всеки вход. Залепената покана се фотозаснема.
2. **Протокол от залепване на поканата /по образец/**. В случай на повече от един вход, протоколът от залепване на поканата се съставя за всеки вход и се разписва съответно от управителя на етажната собственост на всеки вход.
3. **ПРОТОКОЛ за проведено общо събрание (ОС) на етажната собственост/етажните собствености /по образец/**. В протокола се описват всички взети решения от общото събрание. Ако в уречения час липсва кворум, събранието се насрочва за един час по-късно. Следва да присъстват лично и чрез представители собственици на **най-малко 67%** идеални части от общите части в сградата. Протоколът се подписва от избрания протоколчик и избрания Управител. /Протоколът от общото събрание се подписва от управителя и протоколчика, които удостоверяват истинността на посочената в него информация. Управителят следва да положи подписа си пред нотариус, който да установи самоличността на лицето, което се подписва и качеството, в което то полага подписа си.
4. **Споразумение за създаване на Сдружение на собствениците /по образец/.** Между лицата, собственици на самостоятелни обекти в сграда в режим на етажна собственост се сключва споразумение за учредяване на сдружение на собствениците по реда на Закона за управление на етажната собственост. В него се определя наименувание на сдружението, адрес, статут, предмет, дейности, срок на сдружението. Описва се кой и как ще представлява сдружението и споразумението се подписва от **ВСИЧКИ УЧРЕДИТЕЛИ.**
5. **При нотариус се заверява подписа на представляващия сдружението.** Заплаща се такса за нотариус, в рамките на 6,00-10,00 лева.
6. Всички горепосочени документи, заедно със Заявление за вписване в регистъра на сдруженията и справка за собствениците /по образец, подписано от Управителя/ се подават в Общината. В рамките на установения срок се издава Регистрационна карта на сдружението и Удостоверение за регистрация на Сдружението на собствениците. **РЕГИСТРАЦИЯТА Е БЕЗПЛАТНА.**
7. С издадените от Общината Регистрационна карта на сдружението и Удостоверение за регистрация, представляващия сдружението отива в Агенция по вписванията гр. Велико Търново /ул. „Цанко Церковски“ № 40/ за издаване на **РЕГИСТРАЦИОННО УДОСТОВЕРЕНИЕ № по БУЛСТАТ.** За целта се заплаща такса от 10,00 лева.
8. Насрочва се **общо събрание на вече регистрираното сдружение** на собствениците /отново с покана за провеждането му по образец/, на което се съставя протокол и се взема решение за кандидатстване на сградата за обновяване по Националната програма за енергийна ефективност.
9. Сдружението на собствениците заявява своя интерес пред Общината чрез **Заявление за интерес и финансова помощ** /по образец/ за участие в програмата на базата на постигнато 67% съгласие. Подписва се от представляващия Сдружението и е съпътствано с копие „Вярно с оригинала“ на Удостоверението за вписване в регистър БУЛСТАТ, поканата, протокола за проведено на общо събрание и снимка от залепената покана и Оригинал на справка за собствениците на самостоятелни обекти /по образец/.
10. След получено Заявление за интерес и финансова помощ Общината проверява подадените документи и извършва оценка на тяхната пълнота. В случай на липсващи документи Общината изисква от Сдружението на собствениците да бъдат предоставени.
11. Сдруженията на собствениците, чиито заявления бъдат одобрени, ще бъдат поканени от Общината да сключат договор по образец.